title: Penyas (costa)
text: Este articlo ye sobre las penyas como forma costera. Pa atros significatos d'as palabras penya u penyas vaiga a penya (desambigación).
  
  Unas penyas (u puntualment un salto), son unas costas rocosas con una pendient quasi vertical que se forman por la erosión que producen las ondas marinas, fendo que las penyas s'esboldreguen y retaculen, devez que la mar abance y creye una plataforma d'abrasión en a zona a on dinantes plegaban las penyas. Estas penyas se pueden decir tamién "cinglos" si la suya part superior corresponde a una superficie con plans u replans, no necesariament horizontals, pero paralelos a la estratificación.
  
  Las ondas d'a mar trencan contra la base d'as penyas producindo una erosión contina. Quan l'augua d'a onda de mar entra en as crepas comprime l'aire que bi ha, y quan l'augua se'n retira l'aire comprimiu s'expande y va esgallando y crebando la roca. L'augua va foradando la roca, va creyando covachas, esplugas dica que la masa rocosa que bi ha dencima d'estas espacios vuidos de roca s'esboldrega, con esbalzadas y eslices. Si la roca d'as penyas ye masiva y compacta este proceso de compresión y expansión de l'aire ye menos efectivo, pero las ondas d'a mar pueden igualment ir esgarrapando la base con los materials erosionaus que transporta l'augua.
  
  Los trozos de roca que cayen a l'augua pueden mover-se por la fuerza d'a mar, se desgastan por l'acción d'as ondas d'a mar y s'esminglanan, quedando redondeyaus, y achiquius. Quan son prou chicos las corrients de deriva litoral se'n pueden levar estos materials sueltos a las plachas. Entre los livels de marea alta y marea baixa, a piet d'as penyas se forma una plana un poquet abocada enta la mar dita plataforma d'abrasión, y por debaixo d'o livel de marea baixa se forma una faixa acumulación.
  
  Denominacions 
  
  En as parlas altoaragonesas no bi ha una denominación tradicional especifica pa estas formacions litorals porque a on se charran no bi ha costa. Pa despenyaders por un regular mes grans que los cinglos y las ripas bi ha denominacions como salto u penya. En textos aragoneses medievals por un regular trobamos la denominación de penyas en pluralia tantum. A vegadas tamién trobamos salto en singular, referindo-se a puntos mes concretos.
  
  En "Historias contra los paganos" d'Orosio, se fa mención d'as costas d'una part d'a mar Roya como penyas:
  
  En a "Cronica de los Conquiridors" leyemos tanto penya como salto, encara que salto ye un termin que i apareix pa traducir atros conceptos en atras partz d'o libro:
  
  Bibliografía 
   Eumenio Ancochea Soto, Francisco Anguita Virella, Fernando Moreno Serrano. Geología Procesos Externos. Editorial Edelvives, 1990.
   Francisco Anguita Virella, Fernando Moreno Serrano. Procesos geológicos externos y geología ambiental. Editorial Rueda, 1993.
  
  Formas erosivas costeras
  Laderas
  Penyas